SL Uradni list Evropske unije C 115/34

Končno poročilo pooblaščenca za zaslišanje v zadevi COMP/M.3868 – Dong/Elsam/Energi E2

(v skladu s členom 15 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2007/C 115/06)

Predlagana koncentracija

Komisija je 13. septembra 2005 prejela priglasitev predlagane koncentracije v skladu s členom 4 Uredbe Sveta (ES) št. 139/2004 (1) („Uredba o združitvah“), s katero danski monopolist na področju zemeljskega plina DONG pridobi nadzor nad dvema pomembnima danskima proizvajalcema energije (Elsam na zahodu; Energi E2 na vzhodu) in dvema družbama za distribucijo električne energije, namreč København Energi in Frederiksberg Elnet (slednja štiri podjetja se v nadaljevanju imenujejo „druge udeležene stranke“) v smislu člena 3(1)(b) Uredbe o združitvah.

Sprožitev postopkov in zagotovitev ključnih dokumentov

Ob koncu prve faze preiskave je Komisija ugotovila, da koncentracija vzbuja resne pomisleke o njeni združljivosti s skupnim trgom in Sporazumom EGP. Komisija je zato 18. oktobra 2005 sprožila postopek v skladu s členom 6(1)(c) Uredbe o združitvah.

Podjetje DONG je 7. novembra 2005 dobilo dostop do „ključnih dokumentov “iz dokumentacije Komisije skladno s poglavjem 7.2 iz „Najboljših praks pri vodenju postopkov nadzora združevanja v ES “(„Najboljše prakse“), kot je določil Generalni direktorat za konkurenco.

Obvestilo o nasprotovanju in odgovor strank

Obvestilo o nasprotovanju je bilo podjetju DONG poslano 19. decembra 2005. Druge udeležene stranke so prejele različico teh ugovorov, ki ni zaupna. V naslednjih dneh je bil odobren dostop do dokumentacije Komisije. Podjetje DONG je bilo pozvano, da odgovori do 9. januarja 2006. DONG in druge udeležene stranke so predložili skupen odgovor 5. januarja 2006.

DONG je v svojem odgovoru z dne 5. januarja 2006 menil, da „je pristop Komisije k zagotovitvi dostopa do dokumentacije spodkopal njihovo sposobnost, da se odzovejo na pomisleke Komisije v obvestilu o nasprotovanju“. Natančneje, menil je, da „raven priprave predloženih dokumentov tretjih strank ni bila zadovoljiva in je strankam otežila ustrezno obravnavanje ali oceno dokumentov“. Z dopisom z dne 16. januarja 2006 sem DONG obvestil, da so bili po členu 8 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje nekaterih postopkih o konkurenci (2) upravičeni do vložitve utemeljene zahteve za dostop do dokumentacije z menoj v primeru, da menijo, da niso prejeli informacij, do katerih so bili upravičeni za pripravo svoje obrambe. DONG se na moj dopis ni odzval.

Niti podjetje DONG niti udeležene stranke niso zahtevali uradnega ustnega zaslišanja, da bi pojasnili svoje utemeljitve.

Udeležba tretje stranke

Skupino Naturgas Fyn Group sem na zahtevo sprejel kot tretjo stranko v skladu s členom 18(4) Uredbe Sveta št. 139/2004 z dne 22. decembra 2005. Poslana ji je bila različica obvestila o nasprotovanju, ki ni zaupna.

Obveznosti in rezultati preskusa trga

DONG je 30. januarja 2006 ponudil obveznosti. Rezultati preskusa trga teh obveznosti, ki se je izvajal od 1. februarja 2006, so bili mešani. Pomisleki so bili izraženi zlasti glede učinkovitosti dvostopenjskega postopka dražbe, predvidenega v načrtovanem programu sprostitve plina. Posledica tega je bila, da so bile obveznosti spremenjene. Niso me prosili, da preverim nepristranskost poizvedbe.

Osnutek odločbe in spoštovanje pravice do zaslišanja

Glede na ponujene obveznosti in analizo rezultatov preskusa trga osnutek odločbe zaključuje, da je predlagana koncentracija združljiva s skupnim trgom in Sporazumom EGP.

Ob upoštevanju zgoraj navedenega menim, da je bila pravica do zaslišanja vseh udeležencev v tem postopku spoštovana.

V Bruslju, 21. februarja 2006. Serge DURANDE

(1) UL L 24, 29.1.2004, str. 1.

(2) UL L 162, 19.6.2001, str. 21.